b'\n_START_ARTICLE_\nBredos atidavimas\n_START_SECTION_\nApie paveiksl\xc4\x85\n_START_PARAGRAPH_\n\xe2\x80\x9eBredos atidavime\xe2\x80\x9c vaizduojamas Bredos miesto gyn\xc4\x97j\xc5\xb3 miesto rakto perdavimas Ispanijos karalyst\xc4\x97s armijai 1625 m. bir\xc5\xbeelio 5 d. Nyderland\xc5\xb3 nepriklausomyb\xc4\x97s karo metu. Diegas Velaskesas nutap\xc4\x97 \xc5\xa1\xc4\xaf paveiksl\xc4\x85 pra\xc4\x97jus apie 10 met\xc5\xb3 nuo \xc4\xafvyki\xc5\xb3 ir pats j\xc5\xb3 nemat\xc4\x97. Paveikslas buvo skirtas pra\xc5\xa1matniam kambariui naujai pastatytuose El Buen Retiro karali\xc5\xa1kuosiuose r\xc5\xabmuose Madride. Kambarys tur\xc4\x97jo b\xc5\xabti dekoruotas 12 paveiksl\xc5\xb3, vaizduojan\xc4\x8di\xc5\xb3 Ispanijos karaliaus Pilypo IV pergales._NEWLINE_\xe2\x80\x9eBredos atidavimo\xe2\x80\x9c scena skirta pabr\xc4\x97\xc5\xbeti Ispanijos armijos pergalei ne vien m\xc5\xab\xc5\xa1io lauke, bet ir moralin\xc4\x97je plotm\xc4\x97je. Ispanijos armijos generolas, genujietis Ambrozijus Spinola (itali\xc5\xa1kai Ambrod\xc5\xbeas Spinola) beveik draugi\xc5\xa1kai padeda rank\xc4\x85 ant peties miesto gyn\xc4\x97j\xc5\xb3 vadui Justinui Nasau, prilaikydamas j\xc4\xaf ir neversdamas \xc5\xbeeminan\xc4\x8diai atsiklaupti prie\xc5\xa1 nugal\xc4\x97tojus. Justinas Nasau \xc4\xafteikia Ambrozijui Spinolai Bredos miesto rakt\xc4\x85 po ilgalaik\xc4\x97s apsiausties. Bredos u\xc5\xbe\xc4\x97mimas buvo viena i\xc5\xa1 nedaugelio Ispanijos pergali\xc5\xb3 prie\xc5\xa1 susik\xc5\xabrusi\xc4\x85 Nyderland\xc5\xb3 valstyb\xc4\x99. Pasidavimo sutartis i\xc5\xa1ties buvo palanki nugal\xc4\x97tiesiems. Ji leido atsitraukti gyn\xc4\x97j\xc5\xb3 armijos liku\xc4\x8diams ir apsaugojo miest\xc4\x85 nuo sunaikinimo ir pl\xc4\x97\xc5\xa1im\xc5\xb3 (v\xc4\x97liau Breda buvo u\xc5\xbeimta Nyderland\xc5\xb3 kariuomen\xc4\x97s ir pagal sutartis atiteko Nyderlandams)._NEWLINE_Dviej\xc5\xb3 generol\xc5\xb3 susitikimas vaizduojamas be didelio pergal\xc4\x97s patoso. Tikrasis susitikimas tikriausiai buvo visai kitoks. Karo laukai vaizduojami r\xc5\xabkstan\xc4\x8di\xc5\xb3 d\xc5\xabm\xc5\xb3 peiza\xc5\xbeu. Paveikslo de\xc5\xa1in\xc4\x97je vaizduojama Ispanijos galyb\xc4\x97s trij\xc5\xb3 lygmen\xc5\xb3 alegorija: raiteli\xc5\xb3 ietys (Ispanijoje paveikslas geriau \xc5\xbeinomas pavadinimu Las lanzas \xe2\x88\x92 \xe2\x80\x9eietys\xe2\x80\x9c), \xc5\xbeemiau vaizduojami kareiviai ir pirmajame plane \xe2\x88\x92 arklys, nuo kurio tikriausiai yra nulip\xc4\x99s Ambrozijus Spinola. Kavalerija tuo metu buvo laikoma galingiausia kariuomeni\xc5\xb3 j\xc4\x97ga. Diegas Velaskesas asmeni\xc5\xa1kai pa\xc5\xbeinojo Ambrozij\xc5\xb3 Spinol\xc4\x85. Jis kartu su Spinola 1629 m. atvyko \xc4\xaf Italij\xc4\x85. Paveiksle tikriausiai dailininkas atiduoda pagarb\xc4\x85 generolui ir vaizduoja j\xc4\xaf kaip kilnumo ir kario vertybi\xc5\xb3 \xc4\xafsik\xc5\xabnijim\xc4\x85 (Ambrozijus Spinola mir\xc4\x97 1630 m.).'